**RESPEK (Deel 1/3)**

**Mojo se onderwyser kies elke week een monster en noem dit die “Baie Belangrike Monster” of kortliks, “BBM”. En die BBM vir dié week is Mojo!**

“Sjoe! Ek was nog nooit tevore die BBM nie,” sê Mojo. “Ek wil graag my agent, my gesin bedank … wat sal ek daarmee doen? Ek kan verklaar dat ek koning is. Ek kan verklaar dat ek vandag verjaar! Ag, ek kan verklaar dat ek **elke** dag verjaar! Ek het ŉ oop kaartjie!”

**Ai, ai, Mojo se dagdrome het gemaak dat hy laat kom om in die ry vir pouse in te val; hy gaan aan die einde van die ry moet inval, maar Mojo ken sy plek.**

“Katie, ek weet jy het aandag gegee en ek nie, maar ek is die BBM, so ek gaan jou plek voor in die ry inneem.”

**Mojo lei die klas vir pouse uit. Dis wonderlik om belangrik te wees! Hy vat die beste sporttoerusting om mee te speel.**

“As jy die sokkerbal saam met jou vat, kan niemand anders speel nie!”

“Dis oukei, ek’s die BBM. Ek verban alle sportsoorte wat my uitsluit. Hoekom is jy nie buite nie?!”

“Dis lekkerder vir my om vir ontspanning te lees.”

“O nee, dit werk glad nie so nie. Mense moet na my luister. Ek is die BBM. Ek hou nie daarvan nie, maar boeke word nou verban. Weg met boeke.”

**Hy besluit selfs wat daar in boutyd gebou moet word. En toe daar ŉ paar stukkies weg is … ag, wat maak dit saak … die BBM vat jou blokkie, jou stukkkies.**

“Is dit lekker om die BBM te wees?” vra Katie.

“O ja, ek is mal daaroor om belangrik te wees.”

“Kom ek wys jou dan iets.”

“ŉ … ŉ Spieël?”

“Dis ŉ spesiale spieël vir BBM’s. Die onderwyser het dit verlede week vir my geleen toe ek BBM was. As jy daarin kyk, verbeel jou jy praat met die beeld, asof dit iemand anders is.”

“Wat sê dit?”

**Mojo kyk in die spieël. Hy hoor ŉ bekende stem.**

“Haai, jy daar!” sê Mojo se beeld. “My strikkie is te klein. Kry ŉ groter een! BBM’s het nie klein strikkies nie! Wat makeer jou?”

“Kan jy dit nie self doen nie?”

“Ek’s die BBM! Doen dit net!”

“Wat’s fout, Mojo? Wat het die beeld gesê?”

“Hy was so gemeen; hy’t bly sê hoe belangrik hy is. Is ek gemeen?”

“Ek’s seker jy’s nie ŉ gemene monster nie, Mojo, maar jy moet eerder vra of jy respek betoon.”

**Betoon Mojo nie respek nie? Is dit anders as om gemeen te wees?**

**Wat dink jy?**

**RESPEK (Deel 2/3)**

**Mojo weet sy beeld in die spieël het sleg gevoel om gemeen met hom te wees, maar Katy het die oplossing daarvoor. Mojo moet net respek betoon.**

“Ag ja, natuurlik, betoon respek, elke BBM weet wat dit is om respek te betoon.”

“Wat beteken dit “om respek te betoon”?”

“Wel, kom ons praat eers oor wat dit beteken om nie respek te betoon nie. As jy iemand nie respekteer nie, dink jy jy is beter en baie belangrik. In vergelyking met jou, is alle ander mense onbenullig en hulle wense is nie so belangrik soos joune nie. Dis dalk lekker aan die begin, maar die meeste mense hou nie daarvan om onbenullig te wees nie, en binnekort wil hulle niks meer met jou te doen hê nie.”

“As jy ophou optree asof jy beter as almal is, sal almal pret saam met jou hê. Dis wat respek beteken, om te weet dat jy nie altyd die belangrikste is nie. Behandel ander mense soos wat jy behandel wil word en hulle sal dieselfde doen.”

“Katy, jy is ŉ genie!

“Deur respek te betoon, sal ek sommer gou-gou almal se liefde wen!”

“Wag, Mojo, jy kan nie net …”

**Maar Mojo spring weg. Mojo het ŉ eenvoudige plan. Hy gaan iets vir almal in die klas doen om respek aan hulle te betoon en as hulle hom eers respekteer, sal hulle almal sy gunstelingspeletjie, vierhoekie, op die speelgrond speel.**

“Hierso! Ek het die beste balle op die speelgrond bymekaar gemaak. Sien jou by vierhoekie!

“Daar’s hy, Harry, die verbod op boeke is opgehef. Die pers is vry, danksy my. Ek weet, ek respekteer jou regtig, nè! Kom speel vierhoekie as jy klaar is!

“Ek’t stukke uit elke kleur en grootte vir jou gekry. Kyk net hoeveel respek het ek vir jou, h’m? ŉ Pot vierhoekie nou-nou daar buite, kry jou daar.”

**Mojo is reg vir die groot speletjie.**

“Waar’s almal? Niemand het vir my speletjie opgedaag nie! Ek wil nie ŉ pot eenhoekie speel nie! En ek het almal gerespekteer. Wat gaan aan?”

“Wat's fout, Mojo?”

“Ek het respek aan almal betoon, maar niemand het by my speletjie opgedaag nie. Wat help dit om respek aan mense te betoon as hulle nie doen wat ek vra nie?”

“Dis nie hoe respek werk nie, Mojo; jy tree nog steeds op asof jy beter as almal is. Jy kan nie net respek betoon om dadelik daarna iets terug te kry nie. Jy moet op die lang duur respek betoon. Dit vat tyd.”

“Ag nee tog! Tyd?! Tyd gaan te stadig om, veral naweke.”

**Mojo is in ŉ verknorsing. Hy het uitgevind dat een daad wat respek toon nie genoeg is nie, veral as jy dit nie bedoel nie.**

**Wat kan hy dan doen? En wat moet hy volgende doen?**

**RESPEK (Deel 3/3)**

**Mojo is so ontsteld. Hy het die hele dag respek betoon en niemand het na sy vierhoekiespeletjie toe gekom nie.**

“Daar word so ŉ bohaai opgeskop oor hierdie respekbesigheid!” kla hy.

“Maar ten minste is ek nog die BBM.”

“Wel, ten minste vir die volgende paar dae.”

“Wa … Wat bedoel jy?”

“Daar gaan binnekort ŉ nuwe BBM wees, Mojo. Dit verander elke week. Jy sal jou serp moet weggee.”

“Nee! Ek sal nie my BBM-serp weggee nie! Jy sal dit uit my koue groen hande moet wegskeur! Dis die enigste ding wat mense nog ooit laat opsien het na my.”

“Dis nie waar nie, jy moet net bietjie respek spaar.”

“Ek het dit klaar probeer doen!”

“Nie regtig nie, jy het dit probeer afdwing. Jy het dit nie gespaar nie.”

“Wat bedoel jy?” vra Mojo.

“Respek is soos ŉ spaarvarkie. Elke keer as jy iemand met respek behandel, gee hulle respek terug aan jou om in jou bank te spaar. As jy nie respek toon nie, bestee jy sonder om iets terug te kry. Op die oomblik toon jy so min respek dat jou bank amper leeg is. Maar as jy ander behandel soos jy behandel wil word, sal jou spaarvarkie met verloop van tyd groter word. Dit mag ŉ rukkie neem, en jy kan dit nie net een of twee keer doen nie. Maar as jy volhou, kan jou bank vol munte wees.”

“Goeiste, Katie, dis ŉ wonderlike reël! Als is dan vol goud … soos ŉ … goue reël!”

“Mens kan dit seker so noem.”

“Dus, deur respek te betoon, kan ek respek terugkry en dit bietjie vir bietjie laat groei. Oukei, ek kan dit doen! Dit sal net tyd vat.”

**Mojo het teruggegaan klas toe, vasberade om sy spaarvarkie vol te maak. Hy het elke oggend ŉ nuwe manier probeer om gaaf teenoor sy klasmaats te wees. Hy het hulle behoeftes probeer uitvind en hoe om hulle daarmee te help. Soos hy dit dag na dag aanhou doen het, het hulle gelukkiger gelyk om hom naby hulle te hê. Hy kon amper voel hoe hulle respek groei. En voor hy sy oë kon uitvee, was dit tyd om die “Baie Belangrike Monster” vir die volgende week aan te kondig.**

“Harry, jy’s die monster! Goed gedaan, Harry! Dis jou spesialiteit. Ek’s so bly jy kan die BBM wees.”

“Dankie, Mojo, bly om te sien jy het ŉ nuwe blaadjie omgeslaan.”

**Die week is verby. Mojo is nie meer die BBM nie. Beteken dit dat Mojo se klasmaats nie meer met hom gaan praat nie? Is hy nie belangrik nie? Of respekteer sy klasmaats hom steeds? Het sy spaarvarkie groot genoeg geword om gerespekteer te word, selfs al is hy nie meer die BBM nie?**

**Hoe lyk jou spaarvarkie? En wanneer laas het jy bygedra daartoe? Dis beslis interessante vrae.**